
Sülysáp Nagyközség Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 8326-20/2012
Előterjesztést készítette: Tóth Krisztina jegyző
Előterjesztés elkészítésének időpontja: 2012. október 12.
Előterjesztést véleményezi: PTÜB
Döntés módja: nyílt szavazás, egyszerű szótöbbség
Melléklet: -
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. október 18-án tartandó munkaterv szerinti ülésére

9. napirendhez

Tárgy: A Malom u. 10. szám alatti ingatlan állami tulajdonrészének megvásárlása
Tisztelt Képviselő-testület!

A Képviselő-testület az állami vagyonról szóló 2007. évi CVI. törvény 36. § (1) c) pontja alapján 100/2012. (V. 17.) ÖKT határozatával kifejezte igényét a Magyar Állam felé a Sülysáp, Malom u. 10. szám (3845 hrsz.) alatti ingatlan 176/354 arányú tulajdonjogának az Önkormányzat részére történő ingyenes átadása iránt. 

A Sülysáp, Malom u. 10. szám (3845 hrsz.) alatti ingatlan 91/354 tulajdonrésze 1990-ben került bejegyzésre Önkormányzatunk tulajdonába, a fennmaradó 263/354 ingatlanhányadon három magánszemély osztozott. Közülük kettő a közelmúltban elhunyt, és örökrészük – az ingatlan 176/354 része, tehát kb. az ½-e – a Magyar Államra szállt.
Ezt követően az állami vagyont kezelő Magyar Nemzeti Vagyonkezelő Zrt. Pest Megyei Területi Irodájától telefonon azt a tájékoztatást kaptuk, hogy az erre a célra 2012. évre elkülönített keret kifogyott, így ebben az évben várhatóan nem fogjuk tudni megkapni a tulajdonrészt, majd pedig MNV/13/4499/1/2012. számú levelükben javasolták, hogy vásároljuk meg az ingatlanrészt, tegyünk erre ajánlatot.

A szóban forgó ingatlan értéke szinte csak telekárban számítható, 5-6 millió Ft, hiszen az épület az összedőlés szélén áll, így továbbá levonható a bontási költség, ami 1-1,5 millió Ft. Továbbá figyelembe vehetjük a kalkulációnál, hogy önkormányzatként feltehetőleg kedvezőbb elbírálás alá esünk. Mindezeket összevetve álláspontom szerint akár 1 millió Ft alatti összeget is ajánlhatunk a tulajdoni hányadért.
Az adásvétel előnye egyébiránt, hogy az ingyenes átadás súlyos kötelezettségei (pl. 15 éves fenntartás a megjelölt feladat-ellátási célnak megfelelően) nem kell felvállalnia az önkormányzatnak.
Emellett természetesen továbbra is fennáll annak lehetősége, hogy a 2013-as évben kérjük az ingatlanrész ingyenes átadását.

Kérem a Képviselő-testület szíves döntését az ügyben. 
…/2012. (X. 18.) ÖKT határozati javaslat

Sülysáp Nagyközség Önkormányzatának Képviselő-testülete mint társtulajdonos
1./ kifejezi vételi szándékát a Magyar Államnak a Sülysáp, Malom u. 10. szám, 3845 hrsz. alatti, 1307 m2 alapterületű ingatlanon fennálló 176/354 arányú tulajdonrészére;

2./ a tulajdonrészért … Ft vételi árat ajánl fel, melyet a 2012. évi költségvetés általános tartalék keretének terhére biztosít.

3./ vállalja az adásvétel érdekében felmerülő költségek – ideértve a művelési ág esetleg szükséges megváltoztatásának költségét – megtérítését.

Határidő: azonnal
Felelős: polgármester
Sülysáp, 2012. október 12.

Horinka László s.k.

